Here is a page extracted from Wikipedia that may contain CSS, HTML, and a lot of unformatted text.

Title: Bristón
Content: Bristón (Bristol  en anglés y oficialment) ye una ciudat portuaria d'Anglaterra, capital d'a rechión d'o Surueste d'Anglaterra‎ y d'o condau de Bristón. Dende a suya creyación, a ciudat ye intimament unita a lo suyo puerto, a razón por a cual esdevenió historicamet a segunda ciudat d'o reino d'Anglaterra por a suya población (encara que en os anyos 1780 la superoron Liverpool, Manchester y Birmingham).

A suya población ye de 416.400 habitants (estimación de 2007) en una superficie de 110,00 km², con una densidat de población de 3.785,47 hab/km².

Cheografía 
Bristón ye situato a canto d'o río Avon, d'o estuario d'o río Severn (o estuario d'o Severn) y d'o canal de Briston, que ye parte d'a mar Celta y de l'Oceano Atlantico. A suya altaria ye d'11 metros sobre o livel d'a mar.

Etimolochía 
En anglés antigo, a ciudat se clamaba Brycgstow, ye decir, a ciudat d'o puent.

Historia 
Dimpués d'a conquiesta normanda d'Anglaterra en 1066, en Bristón se construyó uno d'os mas importants castiellos construitos por o nuevo rei, Guillén O Conqueridor, ta controlar o país, en a desembocadura d'o río Avon. A o canto d'o suyo puerto, creixió a ciudat, que dende o sieglo XII estió una pieza important en o comercio maritimo d'o reino con Irlanda en trescruzando a mar d'Irlanda. En 1247 se construyó un nuevo puent y la ciudat encara creixió mas a escape, dica esdevenir en o sieglo XIV a tercera ciudat d'Anglaterra, dezaga de Londres y York. Sindembargo, a ciudat perdió muitos d'os suyos habitants en a epidemia de peste negra en 1348-1349. En a Edat Meya yera famosa por a suya industria textil, con os clamatos en aragonés panyos de Bristón.

En 1542, a ciudat de Bristón plegó a la categoría de ciudat, y l'antiga abadía de Sant Agostín, adedicata a Sant Agostín d'Hipona, esdevenió a seu de Bristón. D'antis mas, en 1497, de Bristón heba partiu ta lo suyo viache a America John Cabot. Dende o sieglo XVI, a burguesía d'a ciudat teneba muitos beneficios economicos d'a suya financiación d'os piratas angleses que atacaban o trafico mercantil espanyol con as suyas colonias americanas. Dimpués, Bristón esdevenió, con Liverpool, uno d'os prencipals centros d'o comercio anglés d'esclavos subsahararians destinatos a las plantacions d'as colonias anglesas d'America (actualment, os Estaus Unius). Asinas, dende 1700 dica 1807, mas de 2.000 barcos negreros partioron dende Bristón ta carregar esclavos en Africa, portando mas de 500.000 esclavos dica America, en un trafico mercantil triangular: portaban produitos manufacturatos, incluindo a producción textil de Bristón, dende o puerto de Briston dica Africa, y pagaban con istos produitos os esclavos que hi compraban, ta luego portar-los y vender-los en America a los propietarios d'as plantacions de zucre a cambio d'iste zaguer producto, que portaban a Bristón ta la suya venda en Anglaterra.

Molimentos 

 Seu de Bristón, un edificio d'estilo normando, romanico y gotico.

Localidaz achirmanatas 
 Bordeus  (Occitania).
 Hannover  (Alemanya).
 Porto  (Portugal).
 Tbilisi  (Cheorchia).
 Puerto Morazán  (Nicaragua).
 Beira  (Mozambique).
 Cantón  (Republica Popular de China).

Vinclos externos 

  Bristol City Council, pachina web ofizial municipal.
  Bristol University - Universidat de Bristón.
  Visit Bristol – pachina web oficial de turismo.

Referencias 

 
Localidaz d'Anglaterra
Puertos